Handbolti - Roland í eldlínunni með landsliðinu Heimsmeistaramótið í handbolta hófst í dag með leik Íslands og Tékka . Roland Valur Eradze markvörður okkar Eyjamanna er í landsliðshópnum en hann hefur verið einn besti maður Íslandsmótsins og varið eins og berserkur í allan vetur . Roland hóf leikinn í marki Íslands í dag og hélt uppteknum hætti frá því í vetur með því að verja mjög vel . En vörn íslenska liðsins var ekki að spila vel og því var oft erfitt fyrir okkar mann að halda markinu hreinu þar fyrir aftan . Birkir Ívar Guðmundsson , annar Eyjamaður sem nú leikur með Haukum , kom í markið í seinni hálfleik og varði einnig vel . Íslenska liðið tók sig verulega á síðasta stundarfjórðung leiksins og svo fór að þeir náðu að jafna metin þegar 10 sekúndur voru eftir , en Tékkar höfðu mest komist í 10 marka forystu um miðbik seinni hálfleiks . Sannarlega góður endasprettur og vel ásættanleg úrslit eftir það sem á undan var gengið . Næsti leikur liðsins er á þriðjudaginn gegn Slóvenum og líklegt verður að teljast að Roland verði í eldlínunni með strákunum þar . Við hjá ÍBV erum mjög stolt af því að eiga fulltrúa í landsliðinu og efumst ekki um að Roland verði okkur til sóma ásamt strákunum úti í Túnis .